La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 9 de maig que són les que van del número d'expedient 169/2018 fins el 180/2018, ambdós inclosos, que es tramitaran de conformitat amb la valoració de les admissions que s'ha dut a terme.
Es comenten les diferents consultes que han estat plantejades per persones o per institucions a la Comissió i l'orientació que cal indicar en les respostes.
Es proposa per unanimitat la incorporació a l'ordre del dia de la Proposta de resolució del procediment d'exercici del dret d'accés per part d'una persona reclamant en tres dels expedients de la Comissió.
Proposta de resolució del procediment d'exercici del dret d'accés
Es comenta el text de la Proposta de resolució del dret d'accés que ha formulat una persona reclamant en tres procediments de reclamació plantejats per ell mateix davant la Comissió l'any 2017 que incorpora les consideracions formulades al Ple anterior.
La senyora Elisabet Samarra formula esmenes a la Proposta que seran incorporades per la secretària tècnica al text definitiu de la Resolució.
Es dona per llegida l'acta de la sessió de 9 de maig de 2018, que restava pendent d'aprovació, corresponent a la setzena sessió de l'any 2018.
Proposta de resolució desestimació de la Reclamació 81/2018
La senyora Elisabet Samarra, ponent de la Proposta de resolució, relativa a la Reclamació 81/2018, interposada contra el Departament de Treball, Afers Socials i Famílies de la Generalitat de Catalunya, exposa els principals elements que duen a la seva desestimació.
Es debaten diferents aspectes sobre el contingut de la Proposta de resolució però no es formulen esmenes al text.
Proposta de resolució desestimació de la Reclamació 85/2018
La senyora Elisabet Samarra, ponent de la proposta de resolució, relativa a la Reclamació 85/2018 contra el Departament d'Empresa i Coneixement de la Generalitat, exposa els elements destacats del seu contingut en relació amb la Proposta de resolució que és objecte del punt anterior de l'ordre del dia, atès que la part reclamant és coincident i la informació reclamada és en ambdós casos la valoració dels candidats no seleccionats en processos de provisió a ATRI.
Proposta de resolució de finalització de la Reclamació 101/2018 per pèrdua sobrevinguda d'objecte
El senyor Josep Mir, ponent de la Proposta de resolució de finalització per pèrdua sobrevinguda d'objecte, relativa a la Reclamació 101/2018, plantejada contra l'Agencia Catalana de l'Aigua, exposa els elements de tramitació que han dut a la pèrdua sobrevinguda de l'objecte de la reclamació, atès que s'ha lliurat a la persona reclamant la informació sol·licitada.
Proposta de resolució de finalització de la Reclamació 104/2018 per pèrdua sobrevinguda d'objecte
El senyor Josep Mir, ponent de la Proposta de resolució sobre la Reclamació 104/2018, plantejada contra l'Ajuntament d'Arenys de Mar, en què es reclama l'accés als informes de discrepàncies formulats per la Intervenció i la Secretaria de l'Ajuntament, proposa la seva finalització per pèrdua sobrevinguda de l'objecte, atès que s'ha estimat per Decret d'Alcaldia el dret d'accés de la persona reclamant a la informació objecte de la reclamació.
Proposta de resolució de finalització de la Reclamació 106/2018 per pèrdua sobrevinguda d'objecte.
El senyor Josep Mir, ponent de la proposta de resolució, relativa a la Reclamació 106/2018, plantejada contra l'Agencia Catalana de l'Aigua i relativa a l'accés a les dietes del personal directiu i sobre despeses en productes d'alimentació, proposa la seva finalització per pèrdua sobrevinguda de l'objecte de la reclamació atès que la persona reclamant ha rebut la informació en el marc del procediment davant la GAIP.
El senyor Josep Mir ponent de la Proposta de resolució relativa a la Reclamació 125/2018 contra el Departament d'Agricultura, Ramaderia, Pesca i Alimentació, en què la persona reclamant sol·licita accés a factures i informes externs encarregats pel Departament, exposa els principals aspectes que planteja aquest procediment i l'objecte de la reclamació.
La senyora Elisabet Samarra formula unes consideracions al text de la Proposta que duen a la introducció de les corresponents esmenes pel ponent a la resolució definitiva.
El senyor Josep Mir, ponent de la Proposta de resolució, relativa a la Reclamació 126/2018, interposada contra l'Ajuntament de l'Albiol, exposa els principals aspectes que s'han plantejat en aquest procediment que finalitza amb l'estimació del dret d'accés a un informe emès per l'Agència Catalana de l'Aigua en el marc d'un procediment urbanístic municipal.
Proposta de resolució de finalització de la Reclamació 156/2018 per pèrdua sobrevinguda d'objecte
El senyor Josep Mir, ponent de la Proposta de resolució de finalització per pèrdua sobrevinguda d'objecte relativa a la Reclamació 156/2018, presentada contra l'Ajuntament d'Aiguamúrcia, exposa els principals aspectes del procediment que ha finalitzat amb el lliurament de la informació a la persona reclamant.
Proposta de resolució d'inadmissió de la Reclamació 166/2018
La senyora Elisabet Samarra, ponent de la Proposta de resolució, relativa a la Reclamació 166/2018, interposada contra l'Ajuntament de Palafrugell, exposa la motivació de la inadmissió de la reclamació atès que ha estat presentada abans de la finalització del termini per a la seva resolució per part de l'Ajuntament.
Proposta d'avaluació i accés documental de la sèrie Gestió de les reclamacions d'accés a informació pública
Es comenta el contingut de la Proposta d'avaluació i accés documental de la sèrie documental relativa a la gestió dels expedients de la Comissió, dels procediments de reclamació d'accés a informació pública.
Es debaten alguns aspectes de la Proposta que serà novament objecte del Ple de la setmana vinent.
Es comenten les propostes de serveis que ha tramès l'Entitat Autònoma del Diari Oficial i de Publicacions per a la correcció, maquetació i impressió de la Memòria 2017, en versió catalana i castellana i es valora oportú iniciar l'edició de la catalana sense la correcció i elaborar el text de la Memòria en castellà de l'any 2017 internament.
Així mateix, es proposa el dia 11 de juny per dur a terme la Jornada de pràctiques a la Comissió del Màster de prevenció, control i reacció davant la corrupció de la Universitat de Barcelona, organitzada en coordinació amb l'Oficina Antifrau de Catalunya, a fi que les persones que hi participen puguin conèixer el funcionament de l'òrgan.